amanoisuno/poetBack huggingface dataset:
扇子詩  其七二 李石 
𦨴艚市中漁者漁，茅屋岸上居人居。陽坡細草馬隨鹿，烟水靜花鷗趁魚。
扇子詩  其七三 李石 
嫋嫋腰肢翠拂眉，河東柳家嬌女兒。江南烟雨樓百尺，樓上何人題好詩。
扇子詩  其七四 李石 
黄金坐擁佛衣紅，風動荷花香動風。鼻觀浮香誰領會，嫦娥夜泊水晶宮。
扇子詩  其七五 李石 
芙蓉香泛白蘋洲，楊柳吹花玉雪浮。且喜兩邊無一事，五更鼓角月當樓。
扇子詩  其七六 李石 
花自爲王橘自奴，便應次第問東湖。芳菲未礙滄浪色，照水吟詩鑷白鬚。
扇子詩  其七七 李石 
上頭圓蓋下方盤，中夾癡憨白肉圓。九竅八骸渾不識，更來底處覓心安。
扇子詩  其七八 李石 
誰將弱水隔蓬萊，對酒思君眼倦開。醉夢只堪逢故舊，五更酒醒却歸來。
扇子詩  其七九 李石 
愛他國色艷傾城，老衲心城百萬兵。便使有情何足動，幻花况是本無情。
扇子詩  其八○ 李石 
未容穀雨淚胭脂，且趁晴風小小吹。鏡裏日高酣睡起，也須瘦了一分肌。
扇子詩  其八一 李石 
先生種柳懶低頭，骯髒門前也可羞。莫向東風弄霜雪，且隨風勢衮成毬。
扇子詩  其八二 李石 
本來騎鶴上揚州，不學老君誇白頭。丈夫要活三百歲，獨在中書二十秋。
扇子詩  其八三 李石 
只教人喜莫教嗔，此是天公最至仁。吹落吹開俱有意，閒花野草漫爭春。
扇子詩  其八四 李石 
變將冬暖作春寒，葉上霜痕苦未乾。菜甲麥苗須少待，扶輪何日上長安。
扇子詩  其八五 李石  洞庭湖
洞庭波浪五湖秋，縹緲雲霄帝子樓。樓上故人窮骨相，簫韶聲裡認仙舟。
扇子詩  其八六 李石 
碧海鯨魚掣釣綸，後生立意要求新。求新未必勝如舊，蘇李元來是古人。
扇子詩  其八七 李石 
蠟面吹香細細斟，青梅不厭綠杯深。鶑兒燕子能饒舌，要問先生學醉吟。
扇子詩  其八八 李石 
栩栩齁齁睡足仙，華山濃睡一千年。龜兒不食龍兒蟄，睡裏人間變海田。
一飛居憂題扇贈之 李石 
南山雪色老於菟，鏡裏功名鑷鬢鬚。袖裹白巾渠信否，罇前一擲看呼盧。
王真畫桃花玉頰兒扇 李石 
飛上桃花玉頰兒，小紅輕踏碧萎蕤。莫教啄破枝頭雨，怕見臙脂淚點垂。
犒蠻給衣 李石 
氈裘重譯裹風腥，改襲衣冠拜舞輕。不是兩階蒙聖化，應將五餌笑書生。
德輝郎君名嘉橘其小字也書來云修嘉辰故事並蒙惠二尊悵然有感二首  其一 李石 
風高準擬整烏巾，簪菊難逢酒主人。爲語閉門投轄子，一般麴糵萬家春。
德輝郎君名嘉橘其小字也書來云修嘉辰故事並蒙惠二尊悵然有感二首  其二 李石 
逐客佳晨省醉眠，出門未辦杖頭錢。却因厨釀分雙榼，添入詩圖作九仙。
次韻季真留別 李石 
即物那知身是客，黄花空自委籬東。淚痕已逐西風盡，只有悲秋寫未窮。
秋夜待月 李石 
白毫光裏玉魂飛，留看常娥醉魄迷。一任簷牙沸蝙蝠，忍將明鏡照狐狸。
九日四首  其一 李石 
從來醒醉不關渠，肯爲籬邊問所須。冷笑淵明癡望眼，只堪把菊佩茱萸。
九日四首  其二 李石 
癡兒索錢要沽酒，吾豈紿兒囊已羞。乃翁作詩須汝和，覓句共登西北樓。
九日四首  其三 李石 
昔人卧聽門前雪，我亦坐看籬下花。不是雨多門自掩，情知歲惡酒難賒。
九日四首  其四 李石 
典裘貿布得杯觴，俗認虛名作醉鄉。溪雨山風妬酒色，踈籬冷蘂逐人忙。
大渡河魚甚美皆巨口細鱗鱖也本草以鱖爲石桂魚 李石 
小躍氷泉玉不如，細生仍得芼春蔬。莫將北海金虀鱠，輕比西江石桂魚。
喚魚亭 李石 
湖水涵空雪浸崖，老龍以下聽差排。從今分鉢供魚餠，日與隨鐘具一齋。
謝韞玉送炭 李石 
佛頂分明火焰高，黑瑿何事助焦熬。只銷一酌梅花雪，我已官曹似水曹。
寄題用之太丞真意閣 李石 
真醫曾活水中龍，三卷奇書玉笈中。酒熟定應登傑閣，與龍對酌海螺紅。
殿柱記 李石 
蒼龍甲戌歲，修築周公殿。文翁至高君，學校已再變。順考興平年，寔紀漢之獻。或云鍾會書，入木字隠見。自獻而至會，朔曆斗杓轉。會初入蜀時，意不止弱禪。有如猿猱繫，百巧欲伺便。殺女不作難，機鋒劇刀箭。會書固出繇，家法素所善。至學艾筆跡，暮夜走郵傳。老昭豈易欺，真僞猝難辨。欺昭爾尚可，蜀士多秀彥。當其下筆時，寧不愧顔面。雖蒙黼藻文，不揜糞土賤。周公儻有靈，白日下雷電。
左右生題名 李石 
蜀地雖遠天之涯，蜀人只隔一水巴。自從文翁建此學，此俗化爲齊魯家。泮林春風桑椹熟，集鼓坎坎聞晨撾。諸生堂奧分左右，相比以立如排衙。九牧之金充歲貢，搜出精礦遺其沙。卿雲褒武皆蜀秀，虎豹各自雄鬚牙。兩京得人廣數路，忍使丘中留子嗟。不然題名百許輩，無一顯者何謂耶。我亦典學老從事，試向坐中尋孟嘉。
秦城二絕  其一 李石 
泮林堂後面崢嶸，不道詩書恨未平。瓜蔓深坑餘鬼哭，此間學校倚秦城。
秦城二絕  其二 李石 
塹成雉堞繞蠶叢，漢棧分明蜀徼通。只說金牛能誑客，已輸巴粟到關中。
題環碧亭 李石 
十里漣漪陸瑁湖，一亭幽絕重先居。雲根數朵排青闥，泉沫雙流濺綠裾。竹鎖斷橋飛雁鶩，荷侵凉檻蔭龜魚。洛園還許人同樂，時向林間望小車。
千葉梅  其一 李石 
荼䕷薰肌屑沉水，郁李注臉勻丹砂。子真吳市變名姓，仙種自是成一家。
千葉梅  其二 李石 
一株女仙瓊玉蕊，千葉化佛冰雪團。且袖今時宰相手，領取前輩儒生酸。
千葉梅  其三 李石 
接花莫接南北枝，姑射仙人冰雪肌。一塵不食自然瘦，紅紅紫紫糠籺肥。
千葉梅  其四 李石 
野芋接花一日事，刻玉作楮三年工。此家妙有轉物手，老圃寬褐藏春風。
瞿唐峽 李石 
花開歸去客在船，人道雲安有杜鵑。峽山無路續百丈，胡獼上樹拊聯天。
峽中 李石 
峽水方中駐，歸舟泝蜀門。竹枝聲處處，梅蕊雪村村。來去山巒笑，啼號地主恩。幸然窮性命，不必賦招魂。
句  其一 李石 
便令巴水濃如酒，巴邑巴村醉花柳。
句  其二 李石 
留船買魚作寒節。
偈頌十八首  其一 釋師體 
五藴出頭一段空，同門出入不相逢。無量劫來賃屋住，到頭不識主人公。
偈頌十八首  其二 釋師體 
童頂雲衣野興濃，清齋淡話有何窮。春歸簷幕千家雨，月滿樓臺一笛風。
偈頌十八首  其三 釋師體 
塗灰抹土添光彩，社舞村歌笑己躬。堪笑當年獃得好，百無一解訴心空。星拱北，水朝東，月落千江體一同。能向海門深處輥，行船誰怕打頭風。
偈頌十八首  其四 釋師體 
西土尊師故紙羅，南方歷祖葛藤窠。臨風剔起透青眼，跟脚從頭覷破那。阿呵呵，會也麽，尺水休誇一丈波。幕天蓆地生涯闊，敵勝吹毛不用磨。
偈頌十八首  其五 釋師體 
不守師承不會禪，饑來喫飯困來眠。平常肯恃拳頭大，冷地乾贏空劫前。
偈頌十八首  其六 釋師體 
目擊泄天機，梅天散花雨。稽首毗盧師，和南法身主。風光遍大千，捏在毫端聚。多劫修來是浪傳，一念不生傾肺腑。從此兒孫遍世間，活計清虛爭檢古。
偈頌十八首  其七 釋師體 
麤疎带出蓮花笠，濟楚披來糞掃衣。拈起少林無孔笛，左瞻右盼兩頭吹。聲聲慢，拍拍隨，聽者雖多和者稀。曲徧欲休休不得，知音知後更誰知。
偈頌十八首  其八 釋師體 
少室無師句，曹溪絕學禪。渾家鬼擘口，五逆不成寃。
偈頌十八首  其九 釋師體 
文殊三處度夏，彌勒一味放憨。善財走百十城，達磨九年面壁。恢闡拈花微笑，光揚布髮掩泥。
偈頌十八首  其一○ 釋師體 
一拳也是打爺來，未有輸贏莫放開。割捨拍盲窮性命，觜喎鼻塌見全材。
偈頌十八首  其一一 釋師體 
道妙休云所得遲，不離聞見分明極。檻外一聲婆餠焦，黄頭碧眼斷消息。斷消息，最條直，是虎何須更插翼。蒼龍平地起波瀾，萬仞峯頭轟霹靂。
偈頌十八首  其一二 釋師體 
口朝鼻孔無空過，眼蓋胡鬚有古風。信彩骨頭花十八，等閒擲出滿盆紅。
偈頌十八首  其一三 釋師體 
夤緣過夏又經冬，難易當知好惡同。肚裏饑瘡無聒擾，堂中生炭滿爐紅。挑灰弄火非相許，闊論高談定不容。疊足跏趺描不就，眼空烟景振宗風。
偈頌十八首  其一四 釋師體 
天際雲翻墨，江頭浪輥花。胡僧無鑑識，特地渡流沙。赤骨歷窮擔片板，顛癡㪍癩豎雙眉。驀生做處難名狀，佛祖當頭聽指揮。
偈頌十八首  其一五 釋師體 
虎穴魔宮闊步挨，毀僧謗佛不安排。無明三毒令人怕，是我寃家一樣乖。
偈頌十八首  其一六 釋師體 
耳有重輪非差事，胸題卍字亦尋常。腰間不束三條篾，萬頃風煙一草堂。
偈頌十八首  其一七 釋師體 
暗撒驪珠成瓦礫，閒傾鴆毒是醍醐。寃將恩報滅胡種，舉眼無親真丈夫。
頌古十四首  其一 釋師體 
妙峯孤頂無知識，百十城遊喪善財。樓閣若還彈指見，分明有眼不曾開。
頌古十四首  其二 釋師體 
棒頭落節來翻本，閃電光中立信旗。殃害叢林無說處，幾人錯認口頭肥。
頌古十四首  其三 釋師體 
坦然古路勿迂疎，霽月凉風動十虛。毗目善財當日事，好如潘閬倒騎馿。
頌古十四首  其四 釋師體 
門庭推倒亂縱橫，火迸星飛無路行。赤契分明基業在，依前淺種又深耕。
頌古十四首  其五 釋師體 
桃花零落眼方開，自謂風流孰可陪。叵耐玄沙忒偏黨，却來醉後便添盃。
頌古十四首  其六 釋師體 
早朝心悶三盃酒，午後頭昏一椀茶。入夜脫衣伸脚睡，五更走起眼瞇𥊚。
頌古十四首  其七 釋師體 
陽春白雪非難和，藻鑑氷壺豈足觀。一把柳絲收不得，和風搭在玉欄干。
頌古十四首  其八 釋師體 
眼空四海恣縱橫，鼻孔遼天信脚行。拏得電光爲火把，却來日午打三更。
頌古十四首  其九 釋師體 
和煙釣月是生涯，古策風高未足誇。欵乃一聲天地闊，祖師何必渡流沙。
頌古十四首  其一○ 釋師體 
竹溪煙絕雨才通，無數深紅間淺紅。山店落英春寂寂，青旗吹動柳花風。
頌古十四首  其一一 釋師體 
屈節從長也大拚，雪堆斷臂仰高寒。鐵牛鞭起熊峯下，一吸黄河徹底乾。
頌古十四首  其一二 釋師體 
雨色和煙匝四維，眼皮未綻若爲窺。等閒覷破金剛際，坦蕩無因役路岐。
頌古十四首  其一三 釋師體 
添錢買得漏燈盞，洗脚長拖破草鞋。翻著襴衫歌雪曲，倒携蓆帽趕村齋。
頌古十四首  其一四 釋師體 
斫頭瀝血摩訶演，掛肚懸腸薩怛多。惡口小家無盡藏，更將何法度娑婆。
達磨贊 釋師體 
萬福西來老骨撾，不遵行止渡流沙。被人打落當門齒，啞子依前喫苦瓜。
卧蓮翫月觀音贊 釋師體 
上絕把茆江月白，下無寸土眼頭寬。青蓮影裏安身法，普與勞生了正觀。
船子贊 釋師體 
孤蹤短艇寓江濱，眼蓋乾坤徹骨貧。接了夾山鑽入水，至今恩怨不曾分。
自贊 釋師體 
歲寒節操，水月精神。隨所住處，無過任真。咦，今古江山今古意，一番雨過一番新。
四聖贊  其一 釋師體 
稽首釋迦，現千百億。鹽貴米賤，苦趁樂喫。瞋喜愛憎，是非聲色。日炙風吹，一文不直。
四聖贊  其二 釋師體 
稽首觀音，全彰妙有。鶴唳青霄，鶑啼綠柳。鼓響鍾鳴，椎鷄打狗。不落諸緣，通身眼手。
四聖贊  其三 釋師體 
稽首文殊，本非延促。柏短松長，山青水綠。星移斗轉，日行月逐。開眼合眼，一切具足。
四聖贊  其四 釋師體 
稽首普賢，不可思議。出頭露面，開言吐氣。拍盲擔板，忘恩斷義。事無寸長，熏天炙地。
總頌 釋師體 
釋迦觀音，文珠普賢。驀鼻牽來，作一串穿。橫拖倒拽，痛報深寃。彌天罪過，一任流傳。
頌古十首  其一 釋師體 
三清道士無仙骨，八教闍梨毀梵書。黑添崑崙舞華鼓，天親無著暗嗟吁。
頌古十首  其二 釋師體 
不見人斑見虎斑，算來莫願見人斑。虎斑見後通回避，唯有人斑近最難。
頌古十首  其三 釋師體 
渾身無處著，驛路倒騎馿。覽盡瀟湘景，和船入畫圖。
頌古十首  其四 釋師體 
越鳥巢南枝，胡馬嘶北風。狸奴并白牯，寸步不曾通。千山都坐斷，萬派盡朝東。天王纔合掌，那吒撲帝鍾。
頌古十首  其五 釋師體 
假使百千劫，所作業不忘。因緣會遇時，果報還自受。
頌古十首  其六 釋師體 
白石居山人，不住那伽定。拄杖禿却枝，鉢盂倒安柄。人草覓寃讎，虛空懸業鏡。喝下劍光寒，放行摩竭令。
頌古十首  其七 釋師體 
剔起遮天眼，空王舊話圓。氣毬剛似鐵，石臼軟如綿。苦海無驚浪，紅爐斷火煙。莊周蝴蝶夢，舉世若爲原。
頌古十首  其八 釋師體 
著脚孤危草不生，沒棲泊處等閑行。臨風闊却噇空口，斷送渾家入火坑。
頌古十首  其九 釋師體 
生獰別是一般村，品藻先賢薄後昆。掉放孤峰爭合殺，棒頭有眼蓋乾坤。
頌古十首  其一○ 釋師體 
男兒脚底透長安，得坐披衣肯自謾。三尺冷光輝夜月，一條秋水迸人寒。
偈四首  其一 釋師體 
年年浴佛在今朝，目擊迦維路不遥。果是當時曾示現，宜乎惡水驀頭澆。
偈四首  其二 釋師體 
熱月須摇扇，寒來旋著衣。若言空過日，大似不知時。
偈四首  其三 釋師體 
道生一，無角鐵牛眠少室。一生二，祖父開田說大義。二生三，梁間紫燕語呢喃。三生萬物，男兒活計離窠窟。多處添，少處減，大蟲怕喫生人膽。有若無，實若虛，爭掩驪龍明月珠。肚無偏僻病，不怕冷油虀。
偈四首  其四 釋師體 
依稀苕帚柄，髣髴赤斑蛇。棒下無生忍，臨機不識爺。
辭衆偈 釋師體 
鐵樹開花，雄雞生卵。七十二年，摇籃繩斷。
頌古二十九首  其一 釋師體 
走出門風相副稱，東西南北更無人。看來不得韶陽老，未免兒孫惹客塵。
頌古二十九首  其二 釋師體 
肌骨當初赫赤窮，面皮今日厚千重。撩頭搭尾應更點，嬴賽闍黎齋後鍾。
頌古二十九首  其三 釋師體 
苦瓠連根苦，同坑無異土。二千年已前，一火破落戶。
頌古二十九首  其四 釋師體 
陪錢弄傀儡，拚命打鞦韆。渾家無眼見，掩面哭蒼天。
頌古二十九首  其五 釋師體 
是大神呪，四大六根元不有。是大明呪，三世十方無透漏。是無上呪，海印圓光明已久。是無等等呪，士農工商各成就。何故去年梅，今歲柳，顔色馨香依舊。等閒勘破悟桃花，選甚法身藏北斗。
頌古二十九首  其六 釋師體 
君王寶劍不虛施，尊者遭逢也大奇。從此清風徧寰宇，太平消息幾人知。
頌古二十九首  其七 釋師體 
家貧連子屈，事急不由人。開口露拴索，郎當累近鄰。
頌古二十九首  其八 釋師體 
即心是佛，顢頇淈𣸩。菽麥不分，光陰飄忽。三杯兩碗背爺娘，百怪千妖同一窟。
頌古二十九首  其九 釋師體 
動口生荆棘，移身墮野狐。趙州來鬭富，東壁掛葫蘆。
頌古二十九首  其一○ 釋師體 
餓鬼鞭死屍，仙人禮枯骨。野犬吠荒丘，鐵山空突兀。六合羣靈競出頭，不知何處爲窠窟。
頌古二十九首  其一一 釋師體 
克己堂前開飯店，股肱屋裏販揚州。頭戴草鞋呈醜拙，湊成一段好風流。
頌古二十九首  其一二 釋師體 
萬里無雲銀漢橫，大方玄路等閑行。阿爺智量世希有，女子圓光頂𩕳生。
頌古二十九首  其一三 釋師體 
義從親處斷，貧向富邊休。腰纏十萬貫，騎鶴上揚州。
頌古二十九首  其一四 釋師體 
甘贄設白粥，南泉費鹽醋。彼此落便宜，至今斷來路。
頌古二十九首  其一五 釋師體 
村婆暴富，誑諕閭閻。趙州賣俏，矢上加尖。
頌古二十九首  其一六 釋師體 
貧無所依，兩親相擊。旱地雷聲，青天霹靂。
頌古二十九首  其一七 釋師體 
鑊湯無冷地，黄河輥底流。金剛難插觜，腦後掛燈毬。
頌古二十九首  其一八 釋師體 
之乎者也，雪月風花。頭面各別，事同一家。
頌古二十九首  其一九 釋師體 
佛是西天老比丘，星移斗轉水東流。茫茫宇宙人無數，戶貫依前百草頭。
頌古二十九首  其二○ 釋師體 
投子下繩床，終非孟八郎。不摇三寸舌，未免鬼分贓。眼底欲條直，臨機爭探囊。裂破古今無面目，縱橫何處有關防。
頌古二十九首  其二一 釋師體 
主賓會合風雲異，醉後添杯禮義全。棒打自家親骨肉，叢林扛鼓返成寃。
頌古二十九首  其二二 釋師體 
强盜遭逢惡抵家，賊贓纔敗別無他。山藤徹骨令甘伏，反與渠儂貼面花。
頌古二十九首  其二三 釋師體 
裂破古今沒窠臼，當機大闡血盆口。脚尖趯出佛如麻，李四張三無路走。
頌古二十九首  其二四 釋師體 
先天後地本寥廓，撥草尋芳途路樂。不得春風花不開，花開又被風吹落。
頌古二十九首  其二五 釋師體 
杖林山下竹筋鞭，憍梵鉢提舌拄天。羣黨元來諱空手，起家消息在荒田。
頌古二十九首  其二六 釋師體 
十分美麗誰家女，百倍聰明是馬郎。堪笑金沙灘畔約，始終姻婭不成雙。
頌古二十九首  其二七 釋師體 
夜叉頭，菩薩面。鬼擣穀，佛跳牆。同門共戶不相識，邁古超今無寸長。燈心戳破石人脚，扁鵲盧醫爭主張。
頌古二十九首  其二八 釋師體 
昨夜發新雷，毒蛇離窟穴。居常口不開，蹋著迸鮮血。
頌古二十九首  其二九 釋師體 
兵行詭道，賊是家親。無功受祿，有理難伸。
句  其一 王悅 
鷄犬數聲雲一塢，春陽桃李渺成蹊。
句  其二 王悅 
觚稜脫脫風塵表，峭壁垂垂日月低。
遊九鎖 龍大淵 
峯巒九鎖路縈盤，翠色沾衣作晚寒。日暮神仙歸洞府，雨餘星斗下天壇。人生何用千鍾貴，老去須求一室安。會得谷神元不死，世間何事可相干。
題金山 龍大淵 
梵天台殿枕江流，形勝先推第一洲。不戰屈人當設險，樓船况有萬貔貅。
遊城山國清塘 鄭耕老  西湖
湧金門外盡菰蒲，四月行人客上都。六月國清塘上望，依稀身更在西湖。
木蘭溪書堂 鄭耕老 
鄭子藏書處，柴門碧樹灣。開懷溪一曲，養拙屋三間。月色斜侵竹，鳥聲迥隔山。輞川多勝趣，何似此潺湲。
三聖殿 陳良翰 
巨鎮標閩越，靈蹤肇晉齊。空壇仙一去，古洞佛雙棲。化石龜猶在，燒丹井已迷。塵襟誰復悟，惟聽曉猿啼。
和敬夫斜川詩 劉芮 
病著不任事，淹卧心自休。經時不出門，况復斜川遊。每覿節物換，怳驚時序流。少年喜追逐，聚散水上鷗。沈舟枯木伴，風帆春樹丘。我病正爾許，懷念老朋儔。有酒不能飲，徒有獻與酬。故人酌佳日，亦復我念否。佳章寫懷抱，一讀寬百憂。吾君念遠民，歸計未易求。
題惠來驛  其一 龔茂良 
十里平疇際遠山，土膏未動覺牛閑。行人多謝晴相送，只恐妨農雨大慳。
題惠來驛  其二 龔茂良 
晴雲當午爭揮扇，曉霧生寒又着綿。此是嶺南春氣候，日中長有四時天。
靈源庵 龔茂良 
遲回不忍去，復作抱衾留。斷續雲間雨，蕭騷木末秋。勞生那有此，漸老欲相投。最愛千山暮，鐘鳴處處幽。
幽化院 龔茂良 
晝寢招提最上頭，饑禽亡頼故喧啾。嶺雲西去欲成暮，山雨北來渾似秋。婉娩如今真是夢，經從似舊絕堪愁。昔年陳迹雞窗下，日落鐘鳴山更幽。
木蘭陂 龔茂良 
木蘭春漲與江通，日日江潮送曉風。此水還應接鄞水，爲誰流下海門東。
詩一首 龔茂良 
千章古木轉頭空，去與人間作棟隆。未必真能庇寒士，不如留此貯清風。
頌古四首  其一 釋仲安 
法王法令沒周遮，一片虛凝絕點瑕。槌下不開諸聖眼，幾多騏驥困鹽車。
頌古四首  其二 釋仲安 
百丈堂前辨野狐，紫羅帳裏撒真珠。誰家別館池塘裏，一對鴛鴦水上浮。
頌古四首  其三 釋仲安 
一段風光畫不成，洞房深處暢予情。頻呼小玉元無事，只要檀郎認得聲。
頌古四首  其四 釋仲安 
解劈當胸箭，因何只半人。爲從途路曉，所以不全身。
偈 釋辯 
毫釐有差，天地懸隔。隔江人唱鷓鴣詞，錯認胡笳十八拍。欲得現前，莫存順逆。五湖烟浪有誰事，自是不歸歸便得。
偈 釋智深 
兜率降生，雙林示滅。掘地討天，虛空釘橛。四十九年，播土揚塵。三百餘會，納盡敗缺。盡力布網張羅，未免喚龜作鼈。末後拘尸城畔，槨示雙趺。旁人冷眼，看來大似弄巧成拙。
頌古十二首  其一 釋智深 
末後無端重漏泄，焦齒翁翁嚼生鐵。玉鞭擊碎月明珠，累及兒孫揚醜拙。
頌古十二首  其二 釋智深 
吹毛劍首乾坤黑，臂墮山河掩日光。羣起須彌頭倒卓，方知兩兩不成雙。
頌古十二首  其三 釋智深 
古渡無風下直鉤，絲綸意在得鯨鰲。馬師言下揚家醜，千古兒孫草裏遊。
頌古十二首  其四 釋智深 
裴公悟處絕譊訛，尺水能翻萬丈波。霹靂機中反活眼，鋒鋩句裏罷干戈。峯頭路，暫經過。濃綠萬枝紅一點，動人春色不須多。
頌古十二首  其五 釋智深 
崔顥曾題黄鶴樓，上頭春色少人遊。清香已逐殘春去，無限狂蜂戀不休。
頌古十二首  其六 釋智深 
菴主拳頭舉處親，趙州話魯指西秦。知音不在千杯酒，一盞空茶也醉人。
頌古十二首  其七 釋智深 
興化逐克賓，觀音戴鬼面。靴裏動指頭，未免傍人見。
頌古十二首  其八 釋智深 
好手呈機不露鋒，慣將雙劍定雌雄。忽雷迸出驚天地，華岳三峯倒卓空。
頌古十二首  其九 釋智深 
笑裏憑誰眼豁開，龜毛須向火中栽。脚跟有路雲泥隔，千里區區謾往來。
頌古十二首  其一○ 釋智深 
清波無透路，轉處少人知。斫却月中桂，清光付與誰。
頌古十二首  其一一 釋智深 
古木靈巢鶴夢迷，崑崙白象倒騎歸。魚鱗水漲舟橫岸，羊角風生花落溪。
頌古十二首  其一二 釋智深 
新婦快騎馿，阿家引鞭走。石筍夜抽條，面南看北斗。
偈頌二首  其一 釋齊己 
薦得是，移華兼蝶至。薦得非，擔泉带月歸。是也好，鄭州梨勝青州棗。非也好，象山路入蓬萊島。是亦沒交涉，踏著秤錘硬似鐵。非亦沒交涉，金剛寶劍當頭截。阿呵呵，會也麽，知事少時煩惱少，識人多處是非多。
偈頌二首  其二 釋齊己 
漸漸雞皮鶴髮，父少而子老。看看行步躘蹱，疑殺木上座。直饒金玉滿堂，照顧白拈賊。豈免衰殘老病，正好著精彩。任汝千般快樂，渠儂合自由。無常終是到來，歸堂喫茶去。唯有徑路修行，依舊打之遶。但念阿彌陀佛，念得不濟事。
偈五首  其一 釋覺阿上人 
航海來探教外傳，要離知見脫蹄筌。諸方參遍草鞋破，水在澄潭月在天。
偈五首  其二 釋覺阿上人 
掃盡葛藤與知見，信手拈來全體現。腦後圓光徹太虛，千機萬機一時轉。
偈五首  其三 釋覺阿上人 
妙處如何說向人，倒地便起自分明。驀然踏著故田地，倒裹幞頭孤路行。
偈五首  其四 釋覺阿上人 
求真滅妄元非妙，即妄明真都是錯。堪笑靈山老古錐，當陽拋下破木杓。
偈五首  其五 釋覺阿上人 
豎拳下喝少賣弄，說是說非入泥水。截斷千差休指注，一聲歸笛囉囉哩。
萍鄉道中 黄昇 
路入萍鄉信馬行，野花香好不知名。官卑無補公家事，時向田間問耦耕。
題居室 夏龍五 
用拙常存守道心，偷閑片片抵千金。半簾梅影離離月，一澗泉聲曲曲琴。圖史燈前隨意檢，園蔬雨後不時尋。浮名自覺無多趣，五柳當年志已深。
茅山書院謁侯處士像 巫伋 
齋糧資講舍，遺像拜山中。不尚神仙術，特存儒者風。斯文真未喪，吾道豈終窮。爲憶皋比擁，庭前古木叢。
清隠院 張頤 
古寺深山裏，高亭萬木叢。歸雲度疎牖，繡嶺倚晴空。澗草連階綠，岩花照檻紅。縱非塵世外，無異畫圖中。
崇恩寺 彭舉 
紺殿肇何年，古雅足幽賞。嵌空結寶蓋，玲瓏如綺幌。誠哉運斤手，巍然閲今曩。丹碧浮霄漢，斑剝亦蒼莽。境界半村郭，清浄絕塵壤。諦聽萬籟寂，時聞松風響。盛夏此中憩，納爽思解網。聊以歷三匝，情想爲一盪。
浄居寺 彭舉 
攬勝棲真處，山窮境忽開。碧澄丹壑水，青疊翠屏苔。嶺樹宜高下，溪流當去來。聲光畫不得，臨此但低徊。
李忠定公挽詩  其一 吳岡 
夢卜庸真相，艱難倚大儒。英風起衰懦，直氣懾奸諛。琳館終高卧，燕然漫仕圖。哀榮看贈典，猶是慰寰區。
李忠定公挽詩  其二 吳岡 
胡騎圍城日，諸生伏闕時。公方扶病起，人遂有生期。日者猶如此，天乎不憖遺。傷心原上路，烟淡鼓簫悲。
李忠定公挽詩  其三 吳岡 
才大時難合，言深道轉艱。去朝吾不負，巧譖爾何顔。袖手功名外，忘懷水石間。蒼生不知恨，猶望起東山。
中隠堂二首  其一 鮑同 
當年早有菟裘意，歲晚塵埃尚困予。聞說龍江真可隠，欲將餘日寄僊居。
中隠堂二首  其二 鮑同 
問舍知君困欲還，才高那得卧南山。由來甘井人爭汲，却恐心閑身未閑。
姜山後巖洞 陳曦 
春山多少雨，染出碧雲堆。巖冷溜常滴，人閒洞自開。摘花香入袖，題石筆黏苔。茅屋在何處，桃花流水來。
姜山前巖廟 陳曦 
怪石嶄巖勢欲摧，洞門無鎖晝常開。此心不合神明者，到此應知嬾入來。
洗竹 陳巖肖 
直幹解新籜，低枝蔽舊叢。芟繁留嫩綠，引月更添風。
題巾子山廣軒 陳巖肖 
屹立雙峰入雲表，登臨聊爲小遲留。四圍山色攙天碧，一曲波光抱郭流。身世欲違塵俗態，生涯宜與水雲謀。何當占斷層巒頂，一室煙霞百慮休。
甘露 陳巖肖 
負土築新阡，松楸手親藝。結廬居墓傍，猿鶴爲垂涕。屈指幾星霜，精誠動天帝。三宵神澤零，霏霏灑松蓋。曉看歲寒枝，厭浥滿蒼翠。初含紅日光，顆顆金珠綴。味分飴蜜甘，香奪芝蘭氣。亭午若凝脂，青絲繫千穗。赤城千里傳，冠蓋日相繼。
題嚴子陵釣臺 陳貫道 
足加帝腹似癡頑，詎肯折腰求好官。明主莫將臣子待，故人只作友朋看。
題涪江石魚 何憲 
何年天匠巧磨礱，巨尾橫梁了莫窮。不是江魚時隠見，要知田稼歲凶豐。四靈効瑞非臣力，一水安行屬帝功。職課農桑表勤惰，信傳三十六鱗中。
句  其一 何憲 
人間正作雲霓望，天半忽驚霖雨來。
句  其二 何憲 
鐵面金華誰氏子，要須相與嗣前塵。
紹興戊午秋因觀畢氏所藏定武舊石本蘭亭因題 薛僊 
無心工拙當閒暇，信手縱橫盡技能。朱蠟謄摹猶若此，可憐真蹟殉昭陵。
䃜山道中 王崈 
濺石韵寒泉，依稀言語處。回頭覺無人，又上前溪去。
山樵 王崈 
山樵竹裏居，略彴纔堪渡。落日澹平疇，牛羊點寒暮。
送范道卿赴省試 晁公遡 
君之先世真文雄，異時奏賦蓬萊宮。誰傳副墨過沙漠，至今猶稱長嘯公。芝蘭不乏後來秀，謂將褎然爲舉首。至音澹泊識者寡，遂令聲名落盧後。北風吹霜日隠山，綵鸞繡襦寧復寒。同車西歸信可樂，得意自忘行路難。明年春風紫宸仗，遥對清光九天上。長安花盡君亦歸，緩轡重來一相訪。
凌雲寺 晁公遡 
問途出青郊，踐勝得紺園。始登十尋閣，敬禮兩足尊。仰觀碧玉螺，瑞光發面門。飛霞在指端，甘泉生耳根。屹爲江山壯，高揭日月存。念此未云大，法身滿乾坤。東望烏牛峯，突起如伏黿。少休白雲亭，遠見蒼煙村。晴波溢清輝，午樹增重昏。方袍無平叔，佳處莫與論。
中巖 晁公遡 
久聞慈姥巖，今作巖中遊。驚嗟未省見，入蜀今白頭。松道夾蕭森，石門閉清幽。蘚字崖壁古，蟲書山葉秋。突然起平地，劃若三神丘。其旁寶瓶峯，特立高岑樓。錯摩碧琅玕，刻削青琳球。周觀劍東西，孰得與此侔。尊者何方來，杖錫乃肯留。乞泉爲洗心，一飲吾無求。尊者默然許，勿忘早歸休。
自過犍爲山水益佳 晁公遡 
客遊三十年，不出僰與巴。江惡崖石粗，十步九褒斜。自過頼里西，山水日夕佳。冥冥見遠樹，渺渺鋪平沙。兩岸何所有，鬰鬰皆桑麻。良疇散牛羊，支流入魚蛇。清絕益可愛，豈復憶漢嘉。怳如涉荆吳，是耶復非耶。兒女長硤中，老妻髮已華。茲來始及此，舉首亦驚嗟。
清晨坐堂上 晁公遡 
清晨坐堂上，文書常滿前。皆自公府來，徵發何紛然。不聞問養民，但聞橫索錢。按籍爲之課，獨求最多年。孰知人困窮，豈有力貿遷。商不願出途，農不願授田。居者轉溝壑，行者死道邊。此罪在郡縣，恩澤壅不宣。公府不我責，所貴爲貨泉。長使貨泉在，吏曹同晏然。
池上 晁公遡 
爛醉高陽池，長嘯辟疆園。當時自謂樂，主人豈無煩。方塘我所有，嘉木亦已蕃。盛夏每數來，天高衆星繁。露下蓮花香，風生荷葉飜。微月銜林端，光照癭藤樽。飲之心爲清，如洗濁水源。念此寧久居，行矣駕折轅。悽然仰屋歎，千載屹常存。閲人猶傳舍，過者誰可言。
喜張仲景范與蔡仲見過 晁公遡 
昔游房相湖，乃適與子逢。迨其景將入，不盡湖所窮。今子聯翩來，二難復相從。散策破莓苔，循池詠芙蓉。子勿謂池小，託之儋耳翁。名重覺景勝，人賢增地雄。老夫實自慶，得爲使君公。飲食玻璃江，日汲水一鍾。洗我崑崙心，充我雲夢胸。巾車且少留，樂當與子同。徑幽木陰茂，土腴蓮實豐。凌波挽碧莖，剪房剝青蓬。吾兄猶在遠，按節臨瀘戎。吾亦思飄然，攝身乘清風。
比與鮮于柬之游池上已而辱三詩見示因次韻  其一 晁公遡 
循行脩竹林，愛此晚色浄。蕭然抱清節，每見敢不敬。香聞遥風度，陰過微月映。渭川游未能，吁嗟子方病。
比與鮮于柬之游池上已而辱三詩見示因次韻  其二 晁公遡 
好風如高人，于世豈求售。惟予招則來，怏出土囊口。臨風弄清泠，笑視月在手。吾州玻璃江，不減蒲萄酒。
比與鮮于柬之游池上已而辱三詩見示因次韻  其三 晁公遡 
資州有佳兒，賢哉青雲器。過我池上游，長嘯薄炎熾。折花愛欹紅，墮葉輕拾翠。風流良不凡，可用觀子志。
承親戚見過生朝賦此爲謝 晁公遡 
冠者五六人，駕言款吾門。是日射蓬矢，請壽此山樽。吾方念初生，非止祭特豚。保母親食我，卜士負且言。劬勞曾莫報，喪亂乃僅存。愧子自遠來，戒婦具盤飧。草木皆華滋，春事亦嬋媛。如欲起我衰，豪氣薄乾坤。何用酌酒漿，斗柄可手援。
外舅衛尉持節於此作盡心堂時與親戚會飲今三十年予復與衛尉內外屬置酒堂上不減當時喜賦一詩 晁公遡 
衛尉築此堂，棟宇真傑立。幾容五百坐，可飲三千客。府中省文書，堂上會親戚。金杯浪飜江，銅盤光吐日。侍女發清歌，華筵美遥夕。當時倏分散，回首遂陳迹。豈知吾繼來，復見少長集。雖誠慰濶絕，得無感疇昔。在者皆其孫，樂極悲且泣。歡娛殆不減，左右或太息。諒曾事衛尉，始壯今髮白。諸郎各勉旃，宗族期烜赫。
於陵仲子 晁公遡 
於陵有仲子，築室自躬耕。辟纑以爲食，不肯從其兄。而況區中士，欲與並飛纓。高節固可嘉，由來無復情。
桑大夫 晁公遡 
漢朝議鹽鐵，發言實盈庭。赫赫桑大夫，官高稱九卿。方斡山海藏，難以口舌爭。力微不自量，可笑茂陵生。
羣荷 晁公遡 
羣荷翳清瀾，不受明月光。明月每下照，但見露瀼瀼。炯如翠蓋中，珠璣爛熒煌。我起欲挹之，傾瀉入方塘。
秋日 晁公遡 
秋日淡無光，晴雲閒不行。空中散白石，仰看天宇明。時聞敗葉下，摵摵微風生。季月當泛菊，栽培園中英。
幽園 晁公遡 
幽園有嘉植，盛夏乃繁陰。竹節見青眼，榴花開赤心。樓高可遐覽，地近無遠尋。時能卜勝地，於此盍朋簪。
妻姪師如石同婦見過 晁公遡 
古人重生孫，欲爲王父尸。爾姑念爾祖，宰木今風悲。不得見爾生，況當逆婦歸。我獨賀迺翁，有婦能奉匜。食上調滑甘，寒煖視其宜。更致大夫食，迺翁喜可知。還家勤五經，進德要及時。他年懸旌節，門戶增光輝。
王元才携家來過有詩見示因簡此作 晁公遡 
我思見諸姑，正復如父存。諸姑不可見，豈無若子孫。天涯忽爾逢，悲定喜且語。惟我之老姑，爾之外王母。真能似我家，炯然眉宇清。閒暇幸數來，慰此衰老情。今朝携婦至，兒女亦成行。富貴各勉旃，他時勿相忘。
六月五日池上 晁公遡 
蒼然暮色來，初月光尚微。河漢亦不高，仰看天四垂。衆星一何多，粲若天圍碁。忽驚毛骨清，漙露霑我衣。放杯折荷花，中有千丈絲。織爲芙蓉裳，可作江湖歸。
次韻鮮于晉伯三月病起二首  其一 晁公遡 
桃李幾何春已闌，雜生蘼蕪與射干。永夏碧瓦藏綠暗，凉秋青山吐白團。開花旋見槐著莢，解籜忽驚筍成竿。資州無事吾所羨，官居不殊澗谷盤。
次韻鮮于晉伯三月病起二首  其二 晁公遡 
甘雨尚嗇風未闌，只今時清舞舜干。山前四面雲欲渰，松上五鬣露已團。甚憎塵土願投幘，頗思滄浪去持竿。何當共作雞黍社，長者進酒少舉盤。
張若虛乃予妻黨湯德翁外孫喜其來賦此 晁公遡 
我昔見德翁，其人直且溫。共知懷抱清，宜使鄉黨尊。竟無蒲輪召，遂葬蒿里園。張子極季發，乃是外諸孫。謹厚甚似之，好修仍寡言。功名在少壯，簡編勤討論。剩觀書連屋，願聞策臨軒。方起甯氏宅，再興文紀門。
眉山史頤老秀才遣人寄詩用其韻答之 晁公遡 
衰年臨滄江，華髮羞照映。人憐貌枯槁，水與心清浄。所居少席煖，況望有屋潤。但期牧雞豚，那得追駔駿。爲貧未歸田，投老聊爲郡。每行芙蓉湖，魚躍見於牣。自欣逢外平，兵木適無刃。願從賢者樂，俯同農夫慶。常令燔或炙，安敢驕且吝。使君非何武，弟子乃樂正。陳論翻犀革，宴語對麈柄。却思凌雲下，亦致賓客盛。暇時可數來，念此百里近。
中巖文老和予游字韻見寄用韻爲報 晁公遡 
我雖券內士，常思方外游。未見夫鐵脚，況逢通钁頭。癯然祇樹老，隠此陰崖幽。脩竹不知夏，青松不知秋。甚欲效柳子，冉溪買西丘。又欲追白傅，香山尋石樓。忽開化人書，書中有鳴球。其鳴疑飛泉，清絕或可侔。乃是寄我詩，恨我昔莫留。觀者勿疵瑕，謂以聲音求。句法傳叢林，五言如湯休。
師伯渾自通義來且出詩一軸爲之喜甚奉簡短作 晁公遡 
通義固多賢，我昔守此邦。不肯入城府，私獨敬老龐。今誰念我去，帳空列麾幢。感子能遠來，香醪發春缸。共登煙雨樓，相對雲霧窗。贈貽詩五字，何啻璧一雙。詞源極峻潔，石齒潄琮琮。驚怪得爾清，中有玻璃江。
送宇文安行如吳下 晁公遡 
往者華陽公，熊軾始西還。不斷吳松江，但取江中山。千巖與萬壑，歸置函丈間。白雲生宴坐，青壁照蒼顔。高標可想見，逸駕難追攀。公孫喟然歎，顧我敢自閑。要興故老家，再立清朝班。結綬思登畿，棄繻行入關。嗟予忝父客，送子亦涕潸。願謹視風水，魚龍多神姦。
諸君以詩見壽用師伯渾韻爲謝 晁公遡 
遠遊天台登玉霄，蓬萊仙人宜可招。君詩持此爲我壽，愛君學問皆富饒。有如翠駮與紫燕，穆王畫圖昔曾見。只今豈合地上行，霜蹄去曳吳門練。老夫惟思雲夢州，煙波渺渺非子愁。湖中卉木足驅使，歸求橘奴買千頭。
張君玉用伯渾韻見示次韻爲謝 晁公遡 
瞿唐石城干雲霄，城中飛書頻見招。主公賢似晉重耳，兼如郇瑕地沃饒。此行華堂伴清燕，退食從容日相見。篇章卷舒文錦繡，光彩照映軍組練。子寧爲官滯一州，不須仰天歌四愁。主公早晚登鳳閣，子亦牽聯立螭頭。
樂敦仁用師伯渾見示句中作禪語禪不可不領話頭次韻爲報 晁公遡 
江邊看雲望青霄，誰知隔江以扇招。機緣句語無可錄，要如芝嶺居上饒。鎔鐵作牛石作燕，鳴亦不聞飛不見。凜然獨立紈綺中，大帛之冠衣大練。果能出世去九州，絕意著書爲窮愁。請來言下辨白黑，試觀海頭并藏頭。
麥 晁公遡 
層雲挾雨來，四郊樹木蒼。東風吹春促，尚带花藥香。年華不可駐，倏見夏日長。近傳陵陂麥，宿昔青已黄。隣舍思煮餠，隔牆聞沸湯。里胥忽在門，先當輸官倉。
三月二十日東山雲蜿蜒而上衆指曰龍也已而大雨 晁公遡 
東山龍起風雨來，勢雖暴甚天無雷。蜿蜒氣上黑雲合，喧豗浪打蒼崖回。千林通體有膏澤，四郊畫時無塵埃。舊聞此地亦勝絕，夜夜神光如五臺。
湯子才凌雲山用予十四日韻見示且云衛尉頃登清音載酒二亭口占一聯清音見江來載酒送江去悵然感之 晁公遡 
衛尉余樂廣，昔嘗侍蓬萊。暮年乃去國，持節此徘徊。時登清音亭，遥見江西來。悽然載酒地，復送江東回。崔嵬蒼龍闕，白首所仰懷。宅相實在傍，敬起酌公杯。公詩不敢忘，永藏十瓊瑰。我慚衛叔寶，繼領外行臺。每望凌雲山，尚想蓋世才。遺聲落巖壑，松風有餘哀。
范子庚見示長書 晁公遡 
百川各分流，至海皆同源。儻于中道畫，潢汙無本根。子今始濫觴，如河發崑崙。勿作澗溪止，當規溟海尊。誰謂水至弱，蓋有剛者存。批巖仍抉石，萬里爭東奔。朝來示我書，此意固已原。可鄙棖也慾，奚爲丘之門。願子更踐履，豈云但知言。
正月十四日游凌雲寺 晁公遡 
昔賢登茲山，逸氣凌清旻。誦詩懷太白，考易思景純。至今平羌水，常浸月半輪。追尋所鑿室，石古莓苔新。後豈無來者，倏忽迹已陳。壁間記歲月，刻劃如龍鱗。自非傳一世，爛若配三辰。姓名雖尚存，誰復知其人。我游方之外，久忘實之賓。但飲佛耳泉，永洗凡心塵。
奉簡湯子和 晁公遡  庐山
衛尉女公子，始生在開封。君來謁衛尉，見之文褓中。却後十五載，我乃卧廂東。與君初會面，脩髯鬰垂胸。席間致大斗，一舉酒輒空。相看每歎息，豪氣如元龍。今年凌雲下，訪我采蘋宮。老妻髮亦白，歲月猶轉蓬。人生能幾何，羨此江無窮。家有百壺泉，色作真珠紅。飲盡方可歸，廬山正春風。
望峨嵋山作 晁公遡  峨眉山
普賢大開士，神足靡不周。世人妄指此，象馭昔所留。願觀百億身，奔走數十州。見者喜稱快，不見默懷羞。紛紛相矜夸，隠晦蓋有由。正如官肆赦，盡出繫中囚。豈其得預聞，皆可除愆尤。一方每驚動，千乘時往游。返爲斯民勞，實貽開士憂。我師寒山子，豐干非同流。
師永錫家青神喜紅花堰興作詩因次韻 晁公遡 
終歲辛勤農在野，邊頭亦聞軍茇舍。指揮郡縣催輓輸，兼伐葦蒲收檿柘。諸將但思弧矢利，教我力耕誰暇議。兵多食少將奈何，請君往問司徒銳。秦人鑿渠開陌阡，坐臨關東常晏然。當時列國豈知此，楚王內府藏三錢。何須飛來黄鵠語，吾已得於褐之父。紅花堰廢今百年，不復秋成頌多稌。君看初未作此陂，夏無暑雨民怨咨。鍤聲殆合桑林舞，千夫斸荒汗如雨。道旁笑指堰復興，他日飽食勿忘今。
送湯子才如吳下 晁公遡 
俶裝理蜀柁，長嘯下吳天。摩挲烏牛石，三繫春江船。結綬昨去國，力田未逢年。初看飛舄來，皆謂令尹賢。再看泥軾歸，日謁刺史前。抱才宜爲邦，鬰抑顧莫宣。遇合會有時，此行定騰騫。聖人坐齋居，羣公拱御筵。召見渤海龔，拜謝臚句傳。歸乘廄吏車，五馬應翩翩。
謝張文老餉酥 晁公遡 
清晨坐堂上，忽得故人書。近自玉壘州，遠餉金城酥。聞由笮都出，來與枸醤俱。開視靜如練，緘題投比珠。甚知故人厚，痟中憐老夫。豈惟減肺渴，兼可濡腸枯。因之想風味，更過酪醍醐。致此未足言，公才可時須。似傳滇池君，願獻汗血駒。高有八尺龍，次有一丈烏。論功當作頌，請歌馬斯徂。
師永錫少出通義其歸携伯渾詩來因用其韻伯渾頃嘗相送至下巖也 晁公遡 
益州古建國，遠自蠶叢來。吾敢怪鼈靈，人有化牛哀。惟愛老翁井，蘇仙手所開。乘軺難少留，門前廄吏催。愧子遠相送，同把巖下杯。至今夢見之，石壁青崔巍。豈伊四座客，能屈一世才。去者不可招，至者不可推。
閻才元因程伯珍來寄近詩一軸不能盡和用師淮父韻奉簡 晁公遡 
我思買蜀山，附田小崢嶸。家本冰氏子，室無孔方兄。爲郡非其樂，强顔聊此行。四夷幸兵休，萬邦喜時平。所嗟啟利源，開國始於荆。當年惟迂叟，乃如魯二生。高卧不肯起，彼方事交征。共兜自滔天，堯舜實聖明。至今天下士，語及涕縱橫。今王益神武，覽奏每歎驚。皇皇元首詩，主歌臣則賡。德音既屢下，美意誰能成。追懷符益州，積惡高陵京。老農扣頭泣，願聞徭役輕。故人佐太府，因君煩寄聲。艱難念吾土，慷慨見深情。歃血誓仁義，由來蓋同盟。
次韻劉安收惠詩二首  其一 晁公遡 
此地冠蓋國，古來翰墨場。夜看蟇頤山，上干牛斗光。試酌老翁井，尚餘書傳香。想其居清華，漢閣千步廊。大字寫汗青，小楷書硬黄。仙去不可追，里人祀烝嘗。神兮肯下來，冠劍在帝傍。作詩遺里人，聞者當感傷。
次韻劉安收惠詩二首  其二 晁公遡 
耳悅齊王竽，莫聽蕢桴聲。口甘秦人炙，莫采首陽苓。沈酣自壯歲，昏塞況暮齡。誰能悟此理，知幾如穆生。何須著胸中，雲夢一芥蔕。要當空所有，爲彼亦過計。惟思半嶺雲，野老肯分似。
勞劉子儀視作紅花堰 晁公遡 
冽冽天北風，仰視寒雲繁。蟄蟲亦坯戶，子獨在丘原。路人指此堰，嘖嘖相與言。堙廢將百年，故道今豈存。旁有蔣子池，沮洳無根源。耕者病夏畦，擁耒涕潺湲。念子不憚勞，塞茅手自掀。忽報故道出，萬鍤如雷喧。堰成爭來觀，矗若千丈垣。少壯始從仕，功績已可論。他時當不朽，名配謝公墩。
七月二十日雨中 晁公遡 
浮雲淡高天，清雨灑廣庭。池館颯以凉，始知秋氣生。蒲荒葉亂委，荷折蓋已傾。微風經草木，獵獵有寒聲。炎蒸豈得久，四時相代更。當暑思折膠，纖絺不爲輕。冬復念裘褐，乃與寒暑爭。誰能安天運，傷哉世上情。
喜湯子才永豐築室成 晁公遡 
顔子在陋巷，端居亦何難。家有郭外田，足以給一簞。今我客四方，衣食於縣官。罷則無所歸，奔走殊未安。聞君築室成，內熱自長嘆。近村爭相助，老幼常聚觀。斵者來運斤，圬者來持鏝。經始曾幾時，爛然皆雘丹。更須蓻嘉木，竹已青檀欒。藩籬護封植，勿令牛鬭殘。
四月堰水甚小一雨灌田方足 晁公遡 
岷江惟清流，涇水惟濁泥。泥濁禾黍茂，流清稉稻宜。舊傳江發源，瀵涌出沈黎。老農望其來，未至龍尾西。今晨南山雲，蓊然忽朝隮。滂沱三尺雨，泛溢千步隄。積潦始北匯，餘波各東釃。茫茫黑壤潤，戢戢翠剡齊。亦復到邑里，溝澮爭交馳。往看芙蓉湖，微風綠生漪。似欲娛使君，豈減習家池。老農喜相語，歲晚可無饑。再拜勾龍社，配我靈星祠。更煩請天公，膏澤常及時。
石季野縣丞見示喜雨詩次韻爲謝 晁公遡 
驕陽裂厚地，沃壤變焦土。野老呼蒼天，吁嗟擊雩鼓。三時農甚勞，一飽天宜與。自慙爲刺史，封內當鎮撫。有災累其人，無德及所部。是邦喜譏切，相語聞儔侶。不作傅說霖，空閔僖公雨。敢欺二三子，難長數百戶。徒知禱神祇，庶望救疾苦。如起乖龍卧，便覺商羊舞。坐令郡兩堰，豈減渠六輔。茲晨理衣冠，未暇掛神武。傷心念疲氓，稽首謝明主。豐年必可期，甘澤常順序。與君俱何幸，彼此德施普。
從宋憲登萬景樓 晁公遡 
勝地開傑觀，大川壯重關。使者領我來，共此須臾閒。玉節照綠野，銀瓶落青綸。酒酣望八極，氣豪吞百蠻。俯窺二江水，遠指三峩山。遂令蒼茫外，盡在顧盻間。崔嵬凌雲寺，繚繞含風灣。洲渚遞隠見，煙霞渺斕斑。靜看浮鷗沒，坐數昏鴉還。作者必磊落，後來莫能攀。不減鸛鵲樓，可想熊豹顔。下有安樂園，惜哉半荆菅。誰其爲起廢，歎息歲方艱。
師伯渾自所居東山來賦詩相示用韻酬之 晁公遡 
東山鳴鳳在九霄，高翔千仞那可招。胡爲相顧肯下集，竹實醴泉吾用饒。春來淘河嚇飛燕，泉中老翁誰復見。崇桃炫晝爛明霞，穠李照夜舒素練。去年念我守此州，樽前歌者有莫愁。遥持一盃屬父老，日暮仰天搔白頭。
范仲芑惠詩次韻爲報 晁公遡 
吾皇之居玄都秘，龍爲徼巡虎守衛。太顛閎夭盡奔走，竇嬰灌夫敢睥睨。今年已徵虞公入，聖代豈有舜門閉。黄君近在承明庭，著作磊落垂一世。關子真宜校天祿，文采不減特進麗。劉郎聞亦對宣室，上陳三宗下七制。子當繼往螭頭立，我但願若龜尾曳。坐看指日清中原，同與老農歌樂歲。
王伯厚和予牆字韻因用其韻記五月八日同飲池上之作 晁公遡 
蜀人工詞賦，作者司馬揚。其聲中律呂，今有房中章。顧嘗評筆力，蓋可補詩亡。追思每歎息，浩歌徒慨慷。雖無銅水池，想見金芝芳。屬此樂大予，徧之署清商。是邦故俎豆，夫豈數樂浪。能唱襄陽曲，不減大隄倡。助我飲在泮，慙君並遊梁。臨波攬芙蓉，翠葉以爲觴。酌酒滿貯之，如挹白露光。放杯且勿遽，更當謀樂方。左右嗟未省，旁觀猶堵牆。
比以酒餉師伯渾辱詩爲謝今次韻 晁公遡 
荷花爲我衣，荷葉爲我觴。白露以爲醴，濯我冰雪腸。念君在東山，宛若天一方。想亦能自樂，飲菲仍食芳。及茲菰黍節，日吉辰甚良。笑攬北斗柄，安可挹酒漿。我有江南春，的皪猶竹光。傳呼急走送，兩足趼復僵。取君池中魚，酌此膾蜀薑。遥知快大嚼，饔子刀如霜。
郭中行自漢中寄近詩來奉簡一首 晁公遡 
憶始衿袂分，十載再相逢。於時客益州，俱在行李中。不暇語衮衮，至今恨匆匆。惟昨一麾守，其守百乘同。乃翁持使節，顧予屬提封。君歸問寢門，遣書託風通。冀君或少留，解綬將往從。翻然先我去，劃若高飛鴻。經行武都間，古來多英雄。前弔大耳兒，追懷隆準公。壞道想流馬，深山埋卧龍。試尋所築壇，榛荒草蒙茸。詠歌意有託，嗤點昔未工。才大當盛年，氣豪念勇功。老夫猶少陵，志墮身亦窮。獨思百丈潭，俯臨衰病容。
喜劉文潛來奉簡短作 晁公遡 
吾州橫絕峨嵋陰，地勝無復俗塵侵。慈姥巖深不受暑，老翁井寒能洗心。子來觸熱可休駕，我起呼風令解襟。芙蓉池上更爽塏，仰看參天皆茂林。
喜三十二弟來 晁公遡 
吾家全盛時，冠蓋靄雲屯。上車入華省，下車趨里門。宗族百餘人，圭璋疊璵璠。胡塵暗河洛，分散各南奔。豫章老風霜，寧有枝葉繁。識者猶愛重，和爲千歲根。聞汝居沈黎，鄉黨頗見尊。尚蒙五世澤，勿鄙三家村。當令化箕子，所在誦文元。念汝今遠來，白首共盤飧。會合良亦難，亂離忍復言。少留無遽歸，同姓可不敦。
薛郎遠以頌爲壽句法崛奇讀之喜甚賦此爲謝 晁公遡 
家藏五世書，不減王銅川。仕宦雖陸沈，文章則蟬聯。女歸逢其良，辭來亦粲然。胸次龜負圖，筆端驥奔泉。生朝遠壽我，細字書滿牋。手追淇澳詩，句法兩漢前。念昔昌黎公，嘗賦猛虎篇。南紀通古學，已難與並傳。況墮牛李中，百代莫洗湔。開尊笑謂婦，舉酒屬青天。愈也殆我愧，庶幾太史遷。更看敞夫人，叅語東廂邊。
簡梁子輔 晁公遡 
比報趨魏闕，俄從三館游。此地非人間，清絕乃瀛洲。時應陪羣仙，記帝蓬萊丘。中有白玉京，五城十二樓。胡爲憑熊軾，復泝巴江流。觀者盡驚歎，怪子不少留。無寧薄蓬萊，顧欲守一州。自云見帝所，侍御皆和柔。始知未鍊形，難與洪崖儔。不如在下土，爲民除瘡疣。屬予持漢節，夙夜愧且憂。日聞民呻吟，蓋甚魚掛鈎。幸子爲之主，其病往必瘳。何由使有邦，人人得賢侯。
自嘆 晁公遡 
巴蜀久彫敝，傷哉遠朝廷。大道舞狐狸，嘉穀困蝗螟。我嘗行其野，所在聞惟腥。歎息莫能救，熟視涕淚零。今年不自意，屬當按邦刑。平時語云何，敢遽忘生靈。擬於萬仞淵，撓以一寸筳。賢者相告戒，安坐看空囹。愚者顧之笑，謂我不自寧。我非惡靜樂，獨行苦伶仃。糜費廩中粟，奔走閤前鈴。恐如執金椎，而誦麥青青。果欲中世用，諸公乃儀型。
李仁甫除喪作詩問之 晁公遡 
閉門讀喪禮，荒庭蓬藋深。愁雲聚隴首，悲風吹棘心。隣里昨甚憂，哭踴恐不任。近除二月禫，初御五日琴。雖復瘦欒欒，衆語喜見今。諒其念遺體，保此軀千金。顧無瘍可沐，髮脫未勝簪。稍當理衣冠，結綬且正襟。渠家符璽郎，實冠翰墨林。世業乏潤色，詔書行訪尋。紬繹須史遷，校讎得劉歆。再編中興詩，更載庭燎箴。暇時侍君側，祈招誦愔愔。
中巖長老子文送羅漢松 晁公遡 
駐車凌雲山，雖在官府中。平生著幽禪，意與方袍同。已杖菩薩竹，更來羅漢松。天姿特高潔，厚葉非蒙茸。銅柯既夭矯，玉薤仍青葱。上有五百士，下笑十八公。皆披闍黎衣，如坐浮屠宮。勿謂默不語，說法聲摩空。
劉文潛來 晁公遡 
虛亭布雨潤，高林來風聲。之子適過我，氣與秋爭清。胸次冰壺寒，舌端河漢傾。仰摩玉宇蒼，真是金天晶。使我簿書中，無復俗氛生。惜哉不可留，膏車明遂行。
與李紹祖劉文潛飲酒 晁公遡 
劉子我所敬，未嘗言囁嚅。李子我所畏，氣豪才有餘。自昔得二子，重之比璠璵。喜今至是邦，乃與二子俱。劉子忽告行，具舟下東吳。念欲相挽留，佐我治文書。天台望其來，交章滿公車。李子復繼往，刺史親題輿。似云日延佇，正此州家須。二子古益友，終歲可與居。一朝捨我去，別淚濕襟裾。
觀畫 晁公遡 
菰蒲欹倒洲渚生，江流茫茫亦清平。小舟擊汰如有聲，入眼初覺非丹青。便欲從之載酒行，忽怪四壁風濤驚。
鮮于大任自吳下來比與之飲大任自取毗陵惠山泉酌之色清而味勝蜀無有也喜賦詩 晁公遡 
君從毗陵來，載酒與偕行。釀以陸子泉，可使傖父驚。香味橄欖嚴，顔色蒲萄清。得非續玉漿，無乃挹金莖。固應壓白墮，亦未數烏程。老夫家巴蜀，華髮思南烹。飲此惟恐盡，酌之且徐傾。君如建吳檣，再見毗陵城。相煩送一車，救我枯腸鳴。
喜邵孟清見過 晁公遡 
爾居泰定山，豈減獨樂園。但恨山中翁，奄忽歸九原。我來不及識，風流被後昆。見爾眉骨似，驚嗟翁尚存。借問昔手植，今應茂牆藩。高松垂雨鬣，大竹引霜根。種木在閭里，種德在子孫。家有三絕編，德乃一代尊。閉門勤讀此，勿使絕微言。
寄郭信可時假守忠州 晁公遡 
君家老阿舒，抗論王公前。盍不託清靜，著書如子玄。愛君識此意，坐脫世糾纏。不復眉炙狂，惟應口談天。近假刺史節，名高黄潁川。無爲渠自化，多事豈所便。只今鳴玉溪，百尺來飛泉。秋風木葉下，想見清潺湲。凉波納華月，洗此白璧圓。借問掾曹內，得無從事賢。賞音不易逢，勝景那可捐。願因東轅使，寄我南樓篇。
遠望 晁公遡 
山近色未佳，山遠看始好。我居巴硤內，所向苦奔峭。清晨望西南，忽盡牂牁徼。時於蒼茫外，寸岫出林表。雲來翳遥碧，眇眇沒飛鳥。方知勝絕處，畧已領其要。何必親躋攀，辛勤事幽討。平生謝康樂，往來永嘉道。此意當未知，躡屐空至老。
過陳行之飲 晁公遡 
陳郎見我江陽城，自起喚婦親庖烹。殷勤纖手爲袒割，始飲一盃和且平。一盃已盡催進酒，平頭奴子皆傳聲。幾州春色入此盎，陳郎調酒如調羹。我家東牀有孫子，亦得從容陪燕喜。門前有客不速來，笑說今朝動食指。陶然胸次吞渭涇，入口豈知醨與醇。從茲剩致百家酒，更可作意呼真真。
陳行之二年三至寧江嘗有遊吳之興而尚不果 晁公遡 
君如歷塊馬，萬里當霜蹄。今爲繞枝鵲，終夕未安棲。二年三見過，每至醉似泥。我貧觴豆薄，飯豆兼羹藜。汲碧雲雨硤，擷青風露畦。焉能效季倫，咄嗟辦䓑薺。君婦工烹調，刀几勞柔荑。昔嘗留我飯，鮮腴出中閨。慎勿笑粢糲，平生把鉏犁。朝來忽告別，復指巴渝西。借問王內史，何時游會稽。
謝曾子長分餉臨江軍黄雀 晁公遡 
遠游旅食荒山裏，竹鼠山鷄污刀几。鳴鞭走送來扣門，眼明忽見銜環子。江南今秋禾黍熟，場間啄穗驚不起。正緣一飽墮網羅，包裹頭顱行萬里。登盤始欣不負腹，下箸未及先染指。畧須沃酒助甘腴，更覺披綿愈豐美。使我轉憶江湖鄉，水珍海錯那可忘。十年不見尚能說，楚人未數鯉與魴。蛤蜊含漿自有味，蟹螯斫雪仍無腸。紅螺爲醤勝食肉，白𧍧作炙如截肪。江瑶石首最貴者，千金一枚誰得嘗。但願浮家老吳越，此生不願尚書郎。
入硤行 晁公遡 
吾家文物如崔公，向來世學工彫龍。側理固嘗收會稽，陶泓不獨稱洪農。徂徠取煤如點漆，宣城束穎能藏鋒。焉知于今一禿翁，四寶委棄文房空。近時稍稍復尋訪，嗜好亦須隨土風。磁洞疏波鑿山骨，沙隴剔藪求毛宗。昌溪萬碓擣白楮，涪江千炬焚椅桐。不須更問在何記，已作僰叟從巴童。但看所有乃如此，亦足驗我良羈窮。君不見昔年平御史，初得巨璞三硤中。少陵酸寒真可笑，欲使起草明光宮。
寧江僑人劉生徽宗時以畫供奉翰林中近過元汝功見其畫甚多皆劉生筆也 晁公遡 
劉生待詔蓬萊宮，和鉛舐墨稱良工。自從八駿狩西極，萬里流落巴山中。老來摹寫益神妙，指麾草木回春風。時將一幅換斗米，千金舊價無由逢。漫郎手築江上宅，水鳥山麋森滿壁。問君致此何其多，答云嗜好今成癖。野人未嘗完袴襦，安得絹素充我娛。孰知世間皆畫囿，北盡汧瀧南衡廬。平生長嘯桓將軍，客持寒具輒怒嗔。細看粉繪託形似，豈若海岱開精神。我今丘壑隨所向，崖谷波濤入圖障。雲羅霧縠雖可憐，幻化紛紛徒自誑。請君閒暇來相從，翩然共跨高飛鴻。當使真形識五岳，老眼一洗丹青空。
曾夔州座右山水圖 晁公遡 
華堂左右皆山川，登堂一見心茫然。松林忽在素壁上，几杖却對陰崖前。百年老樹橫高枝，正當太古陰雲垂。近前細看纔拱把，生氣凜凜如十圍。尚想昔年初下筆，指顧江山生咫尺。梁棟已受長風吹，衣裘若濺洪濤濕。回山倒海不作難，此意誰能傳筆端。李成骨朽道寧死，況復鄭虔楊契丹。吾知此圖未易逢，頗思摹寫置座中。鵝溪生綃不難致，只恐今世無良工。
鮮于大任自東南歸唐安遺予張安國所作水調歌墨本一軸且云明年復往吳下喜簡作此 晁公遡 
去蜀游東吳，舉頭望赤霄。君之門九重，觚稜鬰岧嶤。是中盛文物，簪筆立漢朝。規摹覺地雄，氣象知天高。計其所從客，皆是夔與皋。平生聞張公，磊落一世豪。示我水調歌，奴僕可命騷。尚想揮翰時，淋灕宮錦袍。問子何歸來，遠指萬里橋。答云懷喬木，聊復訪衡茅。未嗟功名忤，非憚道路勞。不見廊廟具，乃對簿領曹。明年買扁舟，鼓枻出下牢。西府有故人，亦應遣弓招。
送李檢法赴夔州任 晁公遡 
硤內如播州，曠絕誰與隣。君昔居其間，簿書良苦辛。捨之遂西游，五見岷峨春。屢爲帳下士，皆稱席上珍。昨聞乘軺使，去作觀國賓。雖歌馬離廄，肯效鷹著人。蹭蹬何所歸，復踏巴渝塵。手持太府書，仰推明主仁。約束狴犴吏，哀矜鱗介民。爲予語父老，今使子國新。
送李仁甫被召 晁公遡 
天王覽萬事，日昃坐承明。甚思得奇才，指望中原平。小吏與計偕，大夫招以旌。結綬聯翩來，屢聞開邇英。少卑著三館，高者登九卿。朝廷非不用，功業竟何成。豈其有所懷，閉口且吞聲。豈其有所畏，捩手恐覆羹。吾傷風俗衰，視此天下衡。莫計事可否，但隨意重輕。雖復建良法，因茲無由行。念予卧龍底，二年飽躬耕。世故已熟觀，見君勿屏營。要陳治安策，剴切如賈生。願無似揚雄，詞賦稱西京。
謝王元才見惠峨嵋山菩薩石 晁公遡  峨眉山
久聞光明山，下有太古雪。大冬劇嚴凝，厚地愈融結。崢嶸成層冰，千歲終不滅。野翁因斸荒，得此走城闕。初非人磨礲，真是天剞劂。形模如圭長，顔色逾玉潔。巨細皆晶熒，表裏俱洞澈。或疑普賢化，誰得昆吾切。太陽一照曜，神光時發越。誠宜置宴坐，相伴修白業。可配寒露壺，清泠濯明月。
今歲試士竟置酒起文堂延主司且作詩送之 晁公遡 
吾州俗近古，他邦那得如。飲食猶俎豆，傭販皆詩書。今年屬賓興，詔下喧里閭。白袍五千人，崛起塞路衢。入門坐試席，正冠曳長裾。談經慕康成，對策擬仲舒。吟詩必二雅，作賦規三都。傳聞選主司，考閲須鴻儒。果然提權衡，未嘗謬錙銖。得者固驚喜，失者亦歡呼。鄉黨爲歎息，是事蓋久無。老守蒙此聲，增重西南隅。何以爲子謝，舉觴挽行車。少留盡一醉，歸駕且勿驅。
次韻楊光父見贈 晁公遡 
爲善惟不足，務德莫如滋。古人行此道，名與星斗垂。是邦禿鬢翁，實乃古醜夷。區區豈云難，長者能折枝。上尋聲光遠，下感風俗衰。老夫强解事，曲學安所施。不見南海濱，舉世誰保持。吾言那可用，鄉黨笑脫頤。但皆指喬木，故園今在茲。喬木誠茂美，歎息將何爲。
送杜時可歸太學 晁公遡 
宴安不可懷，百年能幾何。況今五學開，皆以禮爲羅。既書內舍籍，天門近嵯峨。云胡久不歸，滯留蜀江沱。要須勇一往，行即中十科。君婦定復賢，相敦戒蹉跎。暫別德曜桉，勿操子犯戈。會看此里閭，高車再來過。路人笑指點，駟馬金盤陀。遠遊那足悲，所得蓋已多。罷酒當就途，執杯聽我歌。司業乃父兄，養材如菁莪。
宇文叔介逆婦歸過通義爲置酒遠景樓餞之 晁公遡 
夜雨洗綠野，平池磨青銅。共登百尺樓，遂享萬里風。遠自木末來，大音中笙鏞。盛夏安得此，正是飛廉慵。爲我解炎蒸，舉觴謝天公。君行亦快哉，輕舟疾歸鴻。閨中當更喜，新凉入房櫳。可賡白頭吟，寫之以絲桐。
寄宋嗣宗 晁公遡 
蜀江自嶓冢，流惡及丘原。寧止數斗泥，乃有千丈渾。帝選高才郎，遠來乘輶軒。悽然在川上，會思澄其源。重部今何如，想無風水昏。激濁使之清，未覺禹功尊。我戚閭丘生，短衣方服轅。得爲經途尉，可致薄夫敦。何須讀刑書，顧欲多平反。但令吏不污，信是民無冤。
李仁甫和予如字韻詩再用韻寄之 晁公遡 
神州久陸沈，遂作蛇豕墟。諸公頗憤激，日上平邊書。覽書帝震怒，欲下雷霆誅。金城築三洲，戈船浮五湖。要令境土復，再似祖宗初。誰其爲民言，世獨無郇模。師克非在衆，正當戒不虞。討論惟甲兵，此豈戰所須。代思伊尹相，語憶皋陶都。皮亡毛安附，體肆心自舒。正宜詢褐父，難以訪綺襦。君今幸得用，出駕班輪車。爲民盍盡言，軒冕真塊蘇。區區但投劾，何貴於爲儒。春秋置桉上，開卷一軒渠。儻能遵伯禽，焉在獲僑如。
羅仲思送伯父以道帖 晁公遡 
我家嵩山翁，平日慕迂叟。斯文到蒼史，高節貫白首。至今遺翰墨，古意近科斗。世人規時好，娬媚無不有。寧知虞書渾，或笑夏篆醜。往年君家尊，得此蓋以厚。嘗從諸父游，於我實世舊。念昔盟可尋，與君期不朽。
寄洪雅令孫良臣 晁公遡 
志士居世間，要爲鶴鳴皋。誰能如羊豕，料揀充豢牢。吾邦孫卿子，閉門長蓬蒿。慨然請治劇，不憚簿領勞。地雖百乘小，名與九頂高。老翁喜相語，得見今官曹。令行有盜奔，冬煖無兒號。君豈求人知，知亦未易遭。大哉龍伯國，乃欲舉六鼇。區區畢吏部，竟日把兩螯。且當置是事，痛飲讀離騷。
謝張待制赴飲 晁公遡 
我如沐猴冠，强佩刺史章。儻令入朝班，驚倒鴛鷺行。安敢延貴人，置酒登此堂。知公蓋超然，軒冕等粃糠。但逢臭味同，握手出肺腸。肯爲宣明面，貧賤乃遽忘。遠從三峽來，欲訪五畆桑。聞昨去郡時，送者傾城隍。皆言民疾苦，公見必慘傷。奏疏每建白，細書親貼黄。豈容廊廟具，而久滯一方。使民濟大川，行矣爲舟航。杖屨可少留，吉日辰甚良。歌公竹枝詞，舉我柏葉觴。勿辭飲之釂，不發寬饒狂。釀以老翁泉，中有班馬香。
贈羅仲思仲思今夏來試羣士八月予被朝命爲別試所考試仲思亦來 晁公遡 
子初至我邦，受命蜀行臺。羣士森如林，手自揀條枚。試席莫敢譁，棘門乃大開。知是諍臣鄉，所出非凡材。益州外南宮，將遣與計偕。詔書選主司，帝謂汝往哉。深喜與子逢，再持鈞石來。因得享成事，笑歌雜詼諧。秋風吹帽裙，白露入酒杯。飲我玻瓈江，瀉子瓊瑰懷。相看語不厭，預憂歸駕催。
楊承父與予同在別試所聊戲之奉簡 晁公遡 
近時文章衰，淺陋亦可憐。走趨王公門，書記爭翩翩。開讀令人慙，語吃意莫宣。今晨忽驚喜，贈我手一編。筆端吐虹霓，直上欲干天。樊南甲乙中，乃有猗那篇。如聽正始音，復回元祐年。借問安能爾，氣剛得其全。用爲良有司，吾實無間然。要知取士公，考閲外已傳。何由置漢朝，直柄遂當權。伏閣日論事，不減陽城賢。
楊周輔來考試刑法同在別闈剛直士也喜爲賦此 晁公遡 
風俗嗟久衰，所見皆軟熟。今年客益州，得此一士足。古來豐鎬都，氣壓瀍澗卜。豈須和氏璧，自有藍田玉。琉璃非不佳，炯炯先奪目。只堪供把玩，彼脆寧受觸。愛君堅重質，坐閲世翻覆。來試法家流，因論廷尉獄。張湯善爰書，專亂漢約束。何嘗守律令，正爾舞桎梏。若人甚耿介，不待城旦讀。恨我無長風，送君騎鴻鵠。
題先主廟 晁公遡 
天地收霸氣，丘原餘閟宮。野人相指示，旁有若堂封。當時大耳兒，甚似隆準公。夫豈忘故都，崎嶇巴蜀中。劃然成三分，正爾阨兩雄。武侯抱遺恨，秦隴竟莫通。獨憐晉昌明，千載時始逢。坐看五胡亂，蕭條河洛空。
師永錫餽鹿 晁公遡 
麋鹿愛豐草，羣行鳴呦呦。自謂山林逃，可免刀几憂。于人亦何事，之死蓋有由。所入諒不深，竟爲羅網求。所以安期生，高舉崑崙丘。輟食爲歎息，吾其將遠游。
鄉人欲開舊江相勉以詩 晁公遡 
鄉人填然來，亦有雙眉厖。讙言我東堤，夏潦所樁撞。舊時水流處，沙礫可手扛。請開百步洪，障以千石矼。不令近城郭，庶即回濤瀧。坐聞南堰民，籍籍口語嚨。深憂堰或壞，他日病此邦。二論堅相持，誰者肯屈降。老夫莫能决，君其問語江。
詔除虛額錢計庭遣簡州通判王和叟再至謂考實未然也人日贈和叟一首 晁公遡 
天王念遠民，哀此西南隅。主者按其籍，取之盡錙銖。掃地皆赤立，名獨存版圖。竭澤儻未已，來年恐無魚。明詔甚寬大，宿負當蠲除。主者慘不樂，何以充輓輸。刺史詎可信，殆將有爲無。遣官視故府，姑往考簿書。簿書亦難憑，緣絕或欺予。不如持明詔，却還桑大夫。跋涉君徒勞，兩駕泥軾車。所幸得一歡，莫辭留斯須。今晨屬挑菜，啗我園中蔬。蔬食君莫笑，郡縣誠空虛。
予長女歸叔尚偕往江津作詩送之 晁公遡 
薛郎吾嬌客，昨肯過彭濮。相從雖云久，一歲如轉燭。外堂忽有請，歸駕行當促。自稱先君子，嗣以病家督。焉能主烝嘗，我祭則受福。吾誠愛吾女，撫視長不足。人皆念其子，此事非我獨。敢欺泉下友，已拱宰上木。論情夫何遠，守墓亦所欲。老夫懷津鄉，山好田土沃。尋穿蜂窠硤，但種鴉鐵穀。先營五畝宅，仗爾今往卜。
四月十三日池上飲 晁公遡 
圓荷受白露，可愛池上凉。相將携筇來，羽衣颯飄揚。停觴待明月，少焉出西方。澄波照河漢，俯仰清茫茫。悠然望高天，邀月入我觴。肺肝聊一洗，吸此空中光。微風吹芙蕖，雜以草木香。豈復知有暑，踏冰挾飛霜。樂哉且勿歸，況乃夜未央。自疑非人間，今夕不可忘。
白宋瑞自益州和予池上詩來因用韻奉簡 晁公遡 
文宗愛夏日，殿閣生微凉。高帝思猛士，大風雲飛揚。五子歌洛汭，陶唐有冀方。誠懸未識此，古意墮淼茫。我欲起九原，釂以百罰觴。作詩豈徒然，日月要爭光。吾子堪校讐，行翻芸葉香。其師縉雲老，墓木已三霜。有懷不及展，往聽鑾聲央。子能償彼恨，下泉端不忘。
任季明見和池上詩再用韻奉簡且識予拳拳懷向之萬分也 晁公遡 
甘泉洗心清，好風吹面凉。循池步漣漪，澹然波不揚。懷君佳弟兄，元方與季方。正茲阻會集，怳若限渺茫。顧欲煩飛廉，爲子飄羽觴。翔空浮河漢，上畧參井光。因思從之去，手攀蟾窟香。結以飛霜佩，衣以袍赤霜。俯問夜何其，未及庭燎央。自笑乃默存，蘧蘧真坐忘。
師正二哥正三哥以詩賀雨次韻爲謝 晁公遡 
漢家用牧守，斗酒得西凉。聖朝蓋不然，事舉或言揚。顧我誤見收，分符來一方。深知舜門闢，遠見禹迹茫。春秋祀百神，芒芒降嘉觴。昨者爲旱禱，紫檀燭神光。高天忽飛雨，未徹金爐香。潤得三日霖，穫待九秋霜。敬歸慈姥泉，導以旂旐央。天功及帝力，與爾俱敢忘。
復用韻謝湯子才賀雨 晁公遡 
亢陽乃爲災，正坐我德凉。有雲輒復散，南箕端𥳽揚。舊聞江都相，亦有請雨方。星符久未下，天意終眇茫。齋居省愆尤，客至不敢觴。敬開紫函書，要近青黎光。電鞭煩列缺，雷車呼阿香。古人精誠感，六月猶降霜。夜來僅一洗，高澤未渠央。何時來賀我，有約君勿忘。
送邵仲象如吳下 晁公遡 
乃翁昔爲校書郎，汗簡所載日月光。今看太史牛馬走，往見中朝鴛鷺行。南公聞名定傾蓋，西府念舊當外堂。儻思泰定山下路，肯來從我無相忘。
地行莫如馬 晁公遡 
地行莫如馬，蹴踏千里空。西游到瑶池，豈止過崆峒。忽當涉江漢，載之樓船中。樓船誰能乘，御者須阿童。阿童亦何勞，八尺真毛龍。即將凌波濤，復恐挾雷風。或從琴高生，化作赤鯶公。徑去不可執，飄然朝河宗。
病中 晁公遡 
莓苔上車轍，病客方卧家。不知春將歸，悵然感年華。雨砌粘落絮，風廊走飛花。坐久不知倦，林梢來暮鴉。
寄太府丞王能甫 晁公遡 
君才雄萬夫，少也備文武。前年有疆事，假守在淮浦。小試三里城，已可因吾圉。諸公職獻納，見賢自當舉。雖聞對延英，尚屈丞太府。近往行芍陂，四顧多曠土。區區張全義，此老安足數。河南十八縣，髑髏相撐拄。猶能披荆棘，著手爲摩撫。朞年如承平，何但興百堵。封內我得爲，幸梁爲之主。況今天子聖，銳意思復古。若人果盡用，功利非小補。吾將以是卜，日望來告語。
今年正月二十五日行園見羣花盡開悵然追思去年是日去江津縣親戚相送今一歲矣嗟歎不足情見乎辭 晁公遡 
去年別津鄉，兩岸麥離離。親戚知我行，曉出相追隨。繫船五里沙，江水清漣漪。俯窺皆白石，綠色可染衣。何以謝送者，呼酒聊共持。放杯不忍去，看我船解維。至今念其處，歲月忽如馳。還復見薺麥，青青滿陵陂。桃李亦盡開，風吹總成泥。一歲春一來，少留能幾時。乃若遠行客，日夜只欲歸。正須勤往遊，步遶芳菲枝。釃渠引微流，浮萍已生池。無事但日飲，更賦涉園詩。
寄瀘南子止兄 晁公遡 
二年立王朝，忽然厭承明。受詔予印綬，復作江陽行。地當周五侯，秩視漢九卿。邊清塵不揚，主聖時自平。上堂簪履集，出門笳鼓鳴。想亦多宴樂，鼓瑟兼吹笙。吏民更相戒，豈敢煩敲榜。田間黄髮叟，聞此歎且驚。觸眼未嘗見，不毛今亦耕。
郡人請開舊江口因往視之而作 晁公遡 
大江何時來，齧我千步隄。居人念水至，前年拆鷄棲。浸淫勢未已，老圃憂夏畦。青青五畝蔬，素沙黄卷泥。一朝失此利，豈飽鹽與薺。紛然向我言，有叟其齒齯。使君幸靜聽，衆論信可稽。去城今幾許，坐視埤堄低。願移象鼻東，復瀉蟇頤西。匯爲沸白潭，不入流丹溪。焉敢費使君，畚插各自携。茲事蓋體大，更當訪扶犁。晨興聊出郊，浮雲渰凄凄。徐行見開塞，指點了不迷。得使負郭民，朝涉無過臍。肯辭他日勞，遠汲江玻瓈。
前起居舍人何資深竹光酒法奇甚近得其法釀成以餉李仁甫 晁公遡 
舊聞蜀酒濃，今乃舉此觴。可憐如甘言，難置烈士腸。近者營糟丘，始傳柱下方。青菽爲麴糵，碧蓼有微芳。調和火齊得，泉潔器甚良。釀成酌樽中，盎盎流瓊漿。味勝松醪春，色作竹露光。知君却奇溫，苫冷卧欲僵。五十不致毀，無徹桂與薑。强起爲我飲，季冬天雨霜。
贈張文饒 晁公遡 
乾坤五十策，巧歷莫能算。有如鈎其深，坐見太極判。文王所以王，此道乃一貫。即成靈臺附，豈畏羑里難。自從商瞿傳，訖至子雲贊。孰知幽明故，但樂文辭玩。遂令聖人情，亦同春秋散。堂堂張漢州，始屈諸侯泮。於時抱韋編，迨老識象彖。蓋將通晝夜，而況談治亂。昨初與我言，驚喜每竊歎。響應真無窮，圖畫皆可按。歸看所著書，略已思過半。屬今招弓旌，盍往執圭瓚。冰霜待春融，風雨催歲換。宜乘濤瀨平，快下赤澤岸。朝廷須君來，天下疑以斷。
懷浙中兄弟 晁公遡  西湖
昔游楚澤窺衡湘，飄然欲返川無梁。途窮問津西入蜀，十年一過如風狂。欲知滯留視草木，來時尺許今人長。石龜尚有懷海心，苟非達者寧無情。倦游于此豈不厭，況乃州縣徒勞人。官如敝屣端可捐，投劾徑去真欣然。只憂口紋有從理，一簪不著死道邊。近聞有客自吳至，試問龍化今何年。屬車南游今尚爾，翠華停停照江水。會稽久闕神禹朝，再喜吳兒識天子。徑山苕溪兩奇絕，鳳舞龍飛臨觀闕。宮中又起白玉城，丹樓如霞高嵽嵲。潮聲浩浩江風急，越水吳山動秋碧。霓旌玉弭有光輝，西湖蒲柳生顔色。氣象不與巴山同，年來聞此益欲東。但期生見翔鳳闕，豈敢望到明光宮。舉頭試望長安日，遥想烏衣淚霑臆。逢人寄書往問訊，流落猶爲帝城客。山川雖異風景同，勿作楚囚相對泣。
單于行 晁公遡 
單于連年壓吳壁，道路當時多阻隔。長安宮殿麋鹿游，目見銅駝在荆棘。一龍渡江已升天，妖氛夜衝牛斗躔。胡兒臨江飲胡馬，倉皇捐棄珊瑚鞭。蒲萄宮中日復日，長庚食月單于泣。邊馬心思塞草秋，吹笳淚落旃裘濕。豈知反覆十五年，靈光再見猶巋然。落南遺民喜相語，日欲歸理桑麻田。平生思歸今得歸，未歸悽愴獨先悲。闔廬傷指越未報，灌孟陷敵夫空回。念昔結纓在何所，遥想荒郊迷隴畝。他時抱劒哭野中，深目而髯當語汝。
王才諒自行朝歸以進士題名示予愴然有感 晁公遡 
先朝賜第白玉京，五世不出長安城。每聞三歲射策罷，諸生盛服趨天庭。禁門漏盡開九重，闕角髣髴晨光紅。衣冠是日集殿下，金支翠旗色相射。空雷隠隠車轉轂，鳴梢一聲禁籞肅。須臾雲開飛六龍，皇帝親御蓬萊宮。宮槐滿庭白日長，侍臣玉立分兩廂。衆星煌煌拱北極，龍顔負扆天中央。羽林虎賁擁仗立，霜交陛戟摩秋光。天風徐來雉扇舉，遥識重瞳似文祖。臚傳初罷日當午，起拜君恩謝明主。日斜天門隨仗出，車馬聯翩動阡陌。金錢賜宴上林苑，千花萬草生顔色。少年得意凌青雲，路人歎息家人迎。昔爲兒童親見此，當時仰望如天人。豈知生世逢艱難，流離憂患尤可憐。乘輿巡狩在江表，亮陰三年猶不言。詔令蜀都別選士，西游彈鋏秋風前。决科偶中太常第，意氣豈復如當年。臨安太守今爲誰，玉字能刻玻璃碑。曲江題名豈料見，摩挲墨本心傷悲。楚山聯綿越山遠，夢魂不到明光殿。一官留滯未得歸，北闕何時眼中見。
樂溫道中 晁公遡 
路經新峯驛，薄暮聊解裝。頹垣生秋草，庭廡亦已荒。北風吹空林，崒崒葉隕廊。夜寒不能寐，起坐心彷徨。出看天欲明，疎星淡無光。征夫稍速駕，起拂車上霜。墟中始辨道，迢遞征途長。樹色共空濶，晨光尚蒼茫。雞鳴始知村，漸覺暾朝陽。青煙出林際，滯穗或在場。感茲田舍樂，慨然懷故鄉。黄金百鎰盡，失路徒悲傷。
脩竹二首  其一 晁公遡 
虛窗倚脩竹，陰晴見佳景。雨隙落餘滋，風櫺亂疎影。室幽境自閒，心遠地愈靜。丁寧護雲根，留伴歲寒永。
脩竹二首  其二 晁公遡 
脩林出夏筍，戢戢如牛毛。寧亡口腹味，所冀逃炎熇。露節半含粉，風篁微解苞。清陰日夜長，會見干雲霄。
送鮮于運使西歸 晁公遡 
飛鳥避漢節，朔風揚旆旌。光芒候躔次，始見入蜀星。父老喜公至，來臨此江濱。陽侯爲先驅，歸指唐安城。君恩解煩劇，劒履休殊庭。衆聞駟馬還，當爲故鄉榮。眷茲峽中郡，念昔德化深。民無暴歛困，士感銓衡平。自聞有行色，愁雲黯秋陰。已應江妃瑟，泠然作離聲。大江亦安流，不復洪濤驚。天水相與碧，雲山無限青。乃知盛德士，扶持有神明。但恨濟世具，遽起懷歸心。寧無北闕念，未忘東山情。君王正仄席，漏下開延英。如公藉甚久，名聞漢公卿。當賜宣室召，不但問鬼神。金印有斗大，錦衣無夜行。願言不俟駕，起焉慰蒼生。自嗟代舍客，蒯緱鬰悲音。久落糠粃後，日隨車馬塵。不意侍廣座，見謂非凡鱗。假之風雷勢，欲令化南溟。誤當一鶚薦，敢冀萬里程。獨念知己難，感激爰至今。時來或可勉，庶隔雲母屏。
與鮮于茶幹 晁公遡 
吾猶蠹書魚，豈能味斯文。但以性所嗜，頗與黄卷親。喜聞天下言，孝章有大名。苟得從其游，亦足慰此生。向來昌黎翁，始獲拜北平。停鸞與峙鵠，未見心已傾。朅來涪江上，適遇君遠行。我窮天所憐，特使見異人。令聞金石奏，暫破蟋蟀聲。相逢已定交，遽別寧忘情。謫仙不可見，空望江東雲。
病中喜李仲霍王子載見過 晁公遡 
春風餞餘寒，山雨留暝色。杜門正卧病，俯仰空四壁。庭空鳥雀至，窗破風雨入。擁爐意無聊，胸次百憂集。肉消時撫髀，嘯罷空抱膝。戶外雲氣昏，春泥汚阡陌。清晨履聲喧，不見車馬迹。忽傳高軒過，未知當何適。僕夫走告予，有客來問疾。起迎屐齒折，頗覺心悅懌。沈痾脫去體，陽氣滿大宅。坐聞枚叟言，汗復淟然出。平身拙自衛，外邪屢見襲。昔嘗倦賓至，束带難自力。今者乃不然，惟恐歸騎急。向來謝交游，正乏君輩客。
涪川寄蒲舜美桐煙墨來試之良佳因成長句 晁公遡 
西風吹林秋日白，脩桐葉彫霣寒碧。霜餘結實鳳不至，野人取之出膏液。山中老翁頗喜事，買膏燃光歸照室。旋收輕煤下玉杵，陰房掩翳煙不出。澤麋解角麝薦香，嚴冬折膠天與力。律灰吹盡無裂文，外乾中堅介如石。故人憐我貧嗜書，遺我一丸欣有得。空堂無風塵亦靜，朝陽壓窗書繞壁。起臨墨池洗硯試，入手已怪光奪漆。蒼忙忽驚玄雲晦，罨靄頓失寒松色。徐嗟流落用失所，翰墨何由有勳績。從軍豪氣吾豈能，倚馬翩翩磨楯墨。傍人笑言君勿疑，著書固屬窮愁客。
送宋秀實罷官歸將有東南之行 晁公遡  洞庭湖
遑遑魯東丘，結友得聃耳。兩家千歲後，尚復通爵里。況予與先世，相去百年邇。常恨會面難，此意恐遂已。豈期官紵溪，君爲幕下士。不但見典型，自喜聞正始。獨嗟瓦礫後，不遑蒹葭倚。遽聞北海薦，當爲東山起。春風洞庭波，九澤彌空水。掛帆下中流，千里一日爾。東南即王都，分野乃星紀。宮殿芙蓉旗，玉佩白雲委。麒麟翳鳳皇，侍輦叅劒履。當知帝所樂，顧非俗吏比。良圖宜早遂，力行無遽止。今朝離亭柳，顔色已可喜。欲君早著鞭，折贈當馬箠。
送譚廷碩司戶歸魚復 晁公遡 
平生惜芳辰，每負止酒詩。不量井楣缾，安得如鴟夷。果中麴糵毒，抱病悔可追。雖無腐腸憂，乃有摏喉危。晚聞倉曹掾，巾車欲東歸。此君吾畏友，議論可質疑。相從未云久，白首已可期。莫陪諸公後，往聽陽關詞。羸然卧空舍，不得一語離。心旌無終薄，日夕風中飛。戶外雨連晝，水聲已鳴溪。行雲候歸蓋，花塵漲春泥。人知鄉閭近，自忘車馬疲。似聞五畝宅，止居瀼東西。傾倒稷下學，歡呼里中兒。嗟予久去國，流落天一涯。因君返枌榆，慘然起遐思。不惟消魂苦，益增游子悲。
得東南書報亂後東都故居猶存而州北松檟亦無毀者 晁公遡 
旄頭光垂北風起，胡沙漫漫暗天地。翠華清曉巡朔方，咸陽宮殿生荆杞。胡兒解鞍留漢土，凝碧池頭日歌舞。一朝忽棄洪河南，來歸輿圖丞相府。當初亂離誰料此，南北中分指淮水。天暌地隔十五年，不知中原復何似。至今兵罷關泥開，始有北客中原來。歷言王侯故第宅，瓦礫半在高臺摧。最憐長楊與宣曲，樹木荒凉迷御宿。上林苑廢花自開，輦路春回草還綠。宮中千門萬戶空，獸扉凝塵生網蟲。遺民相對向天泣，耳冷不聞長樂鐘。外城白晝無人行，當道往往狐狸鳴。天陰日暮聞鬼哭，萬家經亂今一存。嗚呼上帝白玉京，繁華掃地令人驚。此生復識太平象，不及百年終未能。世人寧有金石堅，定恐不見全盛年。出門恍惚忘南北，故國何在山連天。豈意揚雄一區宅，城破蕭條尚如昔。閉門風雨長蓬蒿，榱桷多年亦傾側。戶牖尚带沙場塵，小兒猶學胡笳聲。四鄰半已易新主，存者無復當時人。城北凄凉九原路，往往停車不忍去。幸無樵牧犯松柏，那有鮮卑護置墓。春風冢木生蒼煙，北望拜泣還欣然。向來艱難誰得免，獨我獲此真天憐。君不見開成相國玉杯第，甘露變興巢亦毀。又不見驪山築墳葬祖龍，牧兒盜入焚其中。儒生慮遠無後憂，生居敝廬死山丘。五世相傳蓋有道，中無所欲人何求。邇來天涯倦爲客，角巾行卜東歸日。里中耆舊今已無，忍聽鄰人更吹笛。
尉廨無隙地不能蒔花竹之屬惟廳事前舊有柳一株予憐其獨也增植其七焉暮春之月大有生意可喜爲賦此 晁公遡 
千林春入花梢紅，空庭無樹來東風。手栽楊柳三尺許，芳意已在萌芽中。官居難期十年木，聊爾移根伴幽獨。雨催細葉相續生，眉峯爲誰出脩綠。君不見美人夢中春日長，翠簾風開捲春光。饑寒病叟寧有此，蒼苔破封對作行。游絲飛空日停午，乳燕巢成寂無語。柔條作陰未覆庭，影立東風不能舞。明年我亦未成歸，會見裊裊生新枝。清陰漸滿摇落日，度曲無力弓蠻垂。人生於世無定著，身與楊花共飄泊。他年莫忘桓將軍，漢南重來看摇落。